รบกวนสอบถามคุณค่ะดิฉันรู้สึกเบื่อหน่ายกับสิ่งรอบตัว ไม่ว่าจะเป็นครอบครัวหรือเพื่อน ไม่อยากมีปฏิสัมพันธ์อะไรใด ๆ แม้กระทั่งเบื่อหน่ายกับสิ่งที่ตัวเองเคยชอบทำ รู้สึกเหมือนไม่ได้สนุกเหมือนอย่างเก่า จนไม่อยากทำอะไรเลย งานอะไรใด ๆ ที่เคยทำอยู่เป็นปกติก็รู้สึกไม่อยากทำ บางครั้งก็มีแรงฮึดขึ้นมาเป็นครั้งคราว แต่เมื่อเสร็จไปความไม่อยากทำก็โผล่ขึ้นมาอีก นอกจากนี้รู้สึกว่าตัวเองอยากนอนตลอดเวลา นอนเท่าไหร่ก็ไม่พอ นอนเยอะก็ง่วง นอนน้อยก็ง่วง อาการอยากอาหารก็ลดน้อยลง จากที่ทานอาหาร 3 มื้อก็ทานมื้อเดียว หรือบางวันก็ไม่อยากกินอะไรเลยช่วยวินิจฉัยอาการให้หน่อยได้ไหมคะ
สวัสดีค่ะ อาการเบื่อหน่าย ไม่อยากทำอะไร นอนเยอะ เบื่ออาหาร อาจเกิดจากการมีภาวะซึมเศร้าได้ ซึ่งหากอาการเป็นอยู่นานต่อเนื่อง และเริ่มส่งผลกระทบต่อการดำรงชีวิตประจำวัน และมีอาการอื่นๆ เพิ่มขึ้น ก็ถือเป็นโรคซึมเศร้าได้ ซึ่งเป็นโรคที่ประกอบด้วยการเปลี่ยนแปลงต่างๆ ดังนี้1.อารมณ์เปลี่ยนไป คือกลายเป็นคนเศร้าสร้อย หดหู่ ไม่แจ่มใส ไม่สดชื่น สะเทือนใจง่าย ร้องไห้บ่อย เบื่อหน่ายไปหมดทุกสิ่งอย่าง สิ่งที่เคยชอบทำก็ไม่ชอบทำ รู้สึกไม่มีความสุข บางคนอาจหงุดหงิด ฉุนเฉียวง่าย อารมณ์ร้อนขึ้น2. ความคิดเปลี่ยนไป มองอะไรก็รู้สึกแย่ไปหมด มองเห็นแต่ความผิดพลาดของตนเอง มองไม่เห็นอนาคต หมดหวัง ท้อแท้ รู้สึกตนเองไร้ค่า ไม่มีความมั่นใจในตัวเอง รู้สึกเป็นภาระกับคนอื่น คิดถึงเรื่องการตายอยู่บ่อยๆ หรืออาจถึงขั้นวางแผนการตายและทำร้ายตนเองได้3. สมาธิความจำแย่ลง หลงลืมง่าย จิตใจเหม่อลอย ประสิทธิภาพในการทำงานลดลง ทำงานผิดๆถูกๆ4. อาการทางกาย เช่น อ่อนเพลีย เหนื่อยล้า นอนหลับยาก หรือนอนมากไป เบื่ออาหาร น้ำหนักลด ปวดเมื่อยตัว ปวดหัว ท้องอืด ท้องผูก เป็นต้น5. การเรียนหรือการงานแย่ลง6. อาการโรคจิต มักพบในผู้ที่มีโรคซึมเศร้ารุนแรง เช่น อาการหลงผิด ประสาทหลอนทั้งนี้ โรคซึมเศร้า อาจมีสาเหตุมาจากโรคทางกายได้ เช่น มีภาวะไทรอยด์ต่ำ ขาดวิตามินบางอย่าง เนื้องอกในสมอง สมองอักเสบ เป็นต้นในเบื้องต้น แนะนำควรเล่าให้คนใกล้ชิดฟัง เพื่อจะได้รับรู้ถึงความผิดปกติของเรา และควรหาเวลาไปพบจิตแพทย์เพื่อประเมินอาการว่าเข้าข่ายโรคซึมเศร้าหรือไม่ ซึ่งในขั้นต้น แพทย์อาจสาเหตุของโรคทางกายด้วย ว่ามีอยู่หรือไม่ หากไม่มี การรักษา ก็มีทั้งการใช้ยา และการรักษาทางจิตบำบัดค่ะ ไม่ควรปล่อยให้อาการความรู้สึกผิดปกติต่างๆ เป็นมากขึ้นเรื่อยๆ ซึ่งจะยิ่งยากต่อการรักษา และเป็นอันตรายต่อตัวเราค่ะ